**SAISTOŠIE NOTEIKUMI**

Limbažos

2018. gada 22. novembrī Nr. 31

**APSTIPRINĀTI**

ar Limbažu novada domes

22.11.2018. sēdes lēmumu

(protokols Nr.22, 32.§)

**Par neapbūvētu zemes gabalu**

**nomas maksas aprēķināšanas kārtību Limbažu novadā**

*Izdoti saskaņā ar likuma „Par pašvaldībām”*

*43.panta pirmās daļas 13.punktu un*

*Ministru kabineta 2018.gada 19.jūnija noteikumu Nr.350*

*„Publiskas personas zemes nomas un apbūves tiesības noteikumi” 31.punktu*

1. Šie saistošie noteikumi (turpmāk – Noteikumi) nosaka kārtību, kādā Limbažu novada pašvaldība (turpmāk – Pašvaldība) aprēķina zemes nomas maksu par Pašvaldībai piederošu, piekrītošu vai Pašvaldības valdījumā esošu rezerves zemes fondā ieskaitītu vai īpašuma tiesību atjaunošanai neizmantotu neapbūvētu zemesgabalu (turpmāk – zemesgabals) Limbažu novada teritorijā.
2. Neapbūvēta Pašvaldības zemesgabala, kas tiek iznomāts ar mērķi – sakņu (ģimenes) dārza ierīkošanai ar nosacījumu, ka nomnieks neapbūvētajā zemesgabalā neveic saimniecisko darbību, kurai samazinātas nomas maksas piemērošanas gadījumā atbalsts nomniekam kvalificējams kā komercdarbības atbalsts, nomas maksu gadā nosaka 5 % apmērā no zemesgabala kadastrālās vērtības, bet ne mazāku kā 7,00 EUR (septiņi eiro)gadā.
3. Neapbūvēta Pašvaldības zemesgabala, kas tiek iznomāts ar mērķi - personisko palīgsaimniecību vajadzībām atbilstoši likuma "[Par zemes reformu Latvijas Republikas lauku apvidos](https://likumi.lv/ta/id/72849-par-zemes-reformu-latvijas-republikas-lauku-apvidos)" [7. pantam](https://likumi.lv/ta/id/72849-par-zemes-reformu-latvijas-republikas-lauku-apvidos#p7) ar nosacījumu, ka nomnieks neapbūvētajā zemesgabalā neveic saimniecisko darbību, kurai samazinātas nomas maksas piemērošanas gadījumā atbalsts nomniekam kvalificējams kā komercdarbības atbalsts, nomas maksu gadā nosaka 1,5 % apmērā no zemesgabala kadastrālās vērtības, bet ne mazāku kā 7,00 EUR (septiņi eiro)gadā.
4. Neapbūvēta Pašvaldības zemesgabala, kas ir starpgabals, vai neapbūvēts zemesgabals (tostarp zemesgabals ielu sarkanajās līnijās), kas nav iznomājams patstāvīgai izmantošanai un tiek iznomāts tikai piegulošā nekustamā īpašuma īpašniekam vai lietotājam, ar nosacījumu, ka nomnieks neapbūvētajā zemesgabalā neveic saimniecisko darbību, kurai samazinātas nomas maksas piemērošanas gadījumā atbalsts nomniekam kvalificējams kā komercdarbības atbalsts, nomas maksu gadā nosaka 2 % apmērā no zemesgabala kadastrālās vērtības, bet ne mazāku kā 28,00 EUR (divdesmit astoņi eiro) gadā.
5. Noteikumi stājas spēkā 2019. gada 1. janvārī.
6. Ar šo Noteikumu spēkā stāšanās brīdi atzīt par spēku zaudējušiem Limbažu novada domes 2013. gada 25. aprīļa saistošos noteikumus Nr. 11 „Par neapbūvētu zemes gabalu nomas maksas aprēķināšanas kārtību Limbažu novadā”.

Limbažu novada pašvaldības

Domes priekšsēdētājs D. Zemmers